**การมีส่วนร่วมของประชาชนในการบริหารงานองค์การบริหารส่วนตำบลหนองจิก**

**อำเภอบรบือ จังหวัดมหาสารคาม**

**วสันต์ จันทจร[[1]](#footnote-1)\***

**สิทธิชัย ตันศรีสกุล[[2]](#footnote-2)\*\***

**บทคัดย่อ**

การวิจัยครั้งนี้มีความมุ่งหมายเพื่อศึกษา ระดับการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคาม จำแนกตาม เพศ อายุ ระดับการศึกษา และอาชีพ และเพื่อศึกษาปัญหาและข้อเสนอแนะของการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคาม กลุ่มตัวอย่างที่ใช้ในการศึกษาจำนวน 384 คน ได้แก่ประชาชนทั่วไปอายุตั้งแต่ 18 ปีบริบูรณ์ขึ้นไป ที่อาศัยอยู่ในเขตองค์การบริหารส่วนตำบลหนองจิก อำเภอบรบือ จังหวัดมหาสารคาม สถิติที่ใช้ในการวิเคราะห์ข้อมูลได้แก่ความถี่ร้อยละค่าเฉลี่ย และส่วนเบี่ยงเบนมาตรฐาน ผลการศึกษาพบว่าการมีส่วนร่วมของประชาชนในการบริหารงานองค์การบริหารส่วนตำบลหนองจิก อำเภอบรบือ จังหวัดมหาสารคาม โดยภาพรวมอยู่ในระดับมาก เมื่อพิจารณาเป็นรายด้าน พบว่า อยู่ในระดับมากทั้ง 4 ด้าน โดยเรียงลำดับค่าเฉลี่ยจากมาก ไปหาน้อย 3 ลำดับแรก ดังนี้ ด้านการมีส่วนร่วมในการติดตามและประเมินผล ด้านการมีส่วนร่วมในการเสนอปัญหา และด้านการมีส่วนร่วมในการวางแผนดำเนินการ

**คำสำคัญ**: การมีส่วนร่วม/ การบริหารงาน/ องค์การบริหารส่วนตำบล/ จังหวัดมหาสารคาม

**People’s Participation in the Administration of Tambon Nongjik Administration Organization, Borabue District, Mahasarakham Province**

**Wasan Chanthachon[[3]](#footnote-3)\***

**Sittichai Thansrisakul[[4]](#footnote-4)\*\***

**Abstract**

This research aims to study the level of people’s participation in the administration of Tambon Nongjik Administration Organization, Borabue District, Mahasarakham Province, classified by sex, age, level of education, and occupation, and to study problems and suggestions on the administration of Tambon Nongjik Administration Organization, Borabue District, Mahasarakham Province. The sample comprises 384 people with 18 years of age and over, living under the jurisdiction of Tambon Nongjik Administration Organization, Borabue District, Mahasarakham Province.Questionnaire was used to conduct the study. The statistics employed in the analysis of data consists of frequency, percentage, the mean and standard deviation. The results revealed that people’s participation in the administration of Tambon Nongjik Administration Organization, Borabue District, Mahasarakham Province, as a whole, is in the high level. When considered by aspect, all 4 aspects are in the high level. Ranked in descending order, the top 3 aspects are: participation in monitoring and evaluation, participation in posing problems, and participation in planning for operation.

**Keywords:** Participation/ The Administration/ Administrative Organization/

Mahasarakham Province

**ความเป็นมาของปัญหา**

รัฐธรรมนูญแห่งราชอาณาจักรไทย พุทธศักราช 2540 และพุทธศักราช 2550 มาตรา 78 (3) กล่าวไว้ว่ารัฐต้องกระจายอำนาจให้ท้องถิ่นพึ่งตนเองและตัดสินใจในกิจการท้องถิ่นของตนเอง พัฒนาเศรษฐกิจท้องถิ่นและระบบสาธารณูปโภค สาธารณูปการ ตลอดทั้งโครงสร้างพื้นฐานด้านสารสนเทศในท้องถิ่นขนาดใหญ่โดยคำนึงถึงเจตนารมณ์ของประชาชนในท้องถิ่นนั้นรัฐจึงได้เพิ่มบทบาทอำนาจหน้าที่ให้แก่องค์กรปกครองส่วนท้องถิ่นดำเนินการบริหารจัดการแทนเพื่อให้ตอบสนองต่อความต้องการของประชาชนในท้องถิ่นได้อย่างถูกต้องรวดเร็วและทั่วถึง แต่เงื่อนไขที่สำคัญที่จะทำให้การดำเนินงานกระจายอำนาจดังกล่าวประสบผลสำเร็จคือ การมีส่วนร่วมของประชาชนที่จะเข้ามาร่วมคิดร่วมตัดสินใจ ร่วมดำเนินภารกิจและร่วมตรวจสอบองค์กรปกครองส่วนท้องถิ่น เพื่อให้การปฏิบัติงานขององค์กรปกครองส่วนท้องถิ่นเป็นไปอย่างโปร่งใสเกิดประโยชน์สูงสุดต่อประชาชน โดยมีคณะกรรมการกระจายอำนาจให้แก่องค์กรปกครองส่วนท้องถิ่น (ก.ก.ถ.) ทำหน้าที่กำหนดอำนาจและหน้าที่การจัดสรรภาษีอากรระหว่างรัฐกับองค์กรปกครองส่วนท้องถิ่นโดยคำนึงถึงการกระจายอำนาจเพิ่มขึ้นให้กับท้องถิ่นเป็นสำคัญ (รัฐธรรมนูญแห่งราชอาณาจักรไทย, 2550, น. 2) นอกจากนี้รัฐบาลไทยยังมีนโยบายที่จะกระตุ้น และส่งเสริมให้มีการตระหนักถึงความสำคัญของการมีส่วนร่วมของประชาชนในท้องถิ่นจากพระราชบัญญัติระเบียบบริหารราชการแผ่นดิน พ.ศ.2534 ประเทศไทยได้จัดระเบียบบริหารราชการแผ่นดินออกเป็น 3 ส่วน คือ ราชการส่วนกลางหมายถึง หน่วยงานที่มีหน้าที่ในการกำหนดนโยบายในการบริหารประเทศ ได้แก่ กระทรวง ทบวงกรม ราชการส่วนภูมิภาค หมายถึง หน่วยงานราชการที่ได้รับมอบอำนาจจากหน่วยงานส่วนกลางให้ไปปฏิบัติหน้าที่ในพื้นที่ส่วนต่าง ๆของประเทศและทำหน้าที่กำกับดูแลการปกครองส่วนท้องถิ่นให้ปฏิบัติหน้าที่โดยไม่ขัดต่อระเบียบ กฎหมายหรือฝ่าฝืนต่อความเรียบร้อยของประชาชน ได้แก่จังหวัด อำเภอ และราชการท้องถิ่น หมายถึง หน่วยงานที่รัฐบาลกระจายอำนาจให้คนในท้องถิ่นบริหารงานเพื่อแก้ไขปัญหาพัฒนาและให้บริการแก่คนในท้องถิ่น ปัจจุบันองค์กรปกครองส่วนท้องถิ่นมี 5 รูปแบบ ได้แก่ องค์การบริหารส่วนจังหวัด เทศบาล องค์การบริหารส่วนตำบล กรุงเทพมหานคร และเมืองพัทยา

องค์การบริหารส่วนตำบลเป็นองค์กรส่วนท้องถิ่นที่เกิดขึ้นตามพระราชบัญญัติสภาตำบลและองค์การบริหารส่วนตำบลพ.ศ. 2537 (แก้ไขเพิ่มเติมจนถึงฉบับที่ 5 พ.ศ. 2546) มีฐานะเป็นนิติบุคคลและเป็นราชการบริหารส่วนท้องถิ่นโดยราษฎรเลือกตั้งสมาชิกองค์การบริหารส่วนตำบลและเลือกตั้งนายกองค์การบริหารส่วนตำบลจากประชาชนโดยตรง องค์การบริหารส่วนตำบลตำบลมีหน้าที่ในการพัฒนาตำบลทั้งในด้านเศรษฐกิจสังคมและวัฒนธรรม และอำนาจหน้าที่อื่น ๆตามที่กฎหมายบัญญัติไว้ ฉะนั้นองค์การบริหารส่วนตำบลคือรูปธรรมของการกระจายอำนาจรัฐไปสู่ประชาชนเพื่อให้ประชาชนได้มีส่วนร่วมในการปกครองและพัฒนาท้องถิ่นตนเองตามหลักกระจายอำนาจซึ่งเป็นองค์กรที่อยู่ใกล้ชิดกับประชาชนมากที่สุด มีความเป็นอิสระและมีความคล่องตัวในการบริหารงานภายในกรอบที่กฎหมายกำหนดทำให้สามารถแก้ไขปัญหาอำนวยความสะดวกและตอบสนองความต้องการของประชาชนได้ เป็นองค์กรส่งเสริมการเรียนรู้การปกครองในระบอบประชาธิปไตยในทางปฏิบัติแก่ประชาชนในขอบเขตที่กว้างขวางทำให้ประชาชนมองเห็นภาพรวมอย่างชัดเจนและมีส่วนร่วมได้ง่ายในการดำเนินงานหรือบริหารงานด้านต่าง ๆขององค์กร (วันวิสาข์ หนาดคำ, 2559, น.97)

การมีส่วนร่วมของประชาชนถือเป็นหลักสากลที่ได้รับการยอมรับว่ามีความสำคัญและจำเป็นในสังคมประชาธิปไตยกฎหมายรัฐธรรมนูญซึ่งเป็นกติกาสูงสุดของประเทศสะท้อนเจตนารมณ์ในการส่งเสริมการมีส่วนร่วมของประชาชนอย่างชัดเจนรวมถึงการปฏิรูปการบริหารงานภาครัฐภายใต้แนวคิดการบริหารภาครัฐแบบมีส่วนร่วม (Participatory Governance) และแนวคิดธรรมาภิบาล (Good Governance) ตระหนักถึงความสำคัญของการมีส่วนร่วมของประชาชนมีกฎหมายหลายฉบับประกันสิทธิของประชาชนด้านการมีส่วนร่วมและกำหนดหน้าที่ของภาครัฐในการเปิดให้ประชาชนเข้ามามีส่วนร่วม อาทิเช่นพระราชบัญญัติข้อมูลข่าวสารของราชการ พ.ศ.2540 พระราชกฤษฎีกาว่าด้วยการบริหารกิจการบ้านเมืองที่ดีพ.ศ.2546 และระเบียบสำนักนายกรัฐมนตรีว่าด้วยการรับฟังความคิดเห็นของประชาชนพ.ศ.2548 นอกจากนั้นแผนยุทธศาสตร์การพัฒนาระบบราชการยังกำหนดเรื่องการมีส่วนร่วมของประชาชนไว้เช่นกันโดยเฉพาะอย่างยิ่งสำหรับองค์กรปกครองส่วนท้องถิ่นการมีส่วนร่วมของประชาชนถือเป็นหัวใจหรือเป็นองค์ประกอบที่ขาดมิได้การปกครองท้องถิ่นคือการเปิดโอกาสให้ประชาชนปกครองตนเองหรือกำหนดวิถีชีวิตและอนาคตของชุมชนโดยคนในชุมชน ดังนั้นการมีส่วนร่วมของประชาชนจึงเป็นความจำเป็น ดังเห็นว่ามีการกำหนดให้ผู้บริหารท้องถิ่นและสมาชิกสภาท้องถิ่นต้องเป็นตัวแทนของประชาชนซึ่งมาจากการมีส่วนร่วมของประชาชนผ่านกระบวนการเลือกตั้งนอกจากนั้นยังกำหนดให้ส่งเสริมการมีส่วนร่วมของประชาชนในการบริหารงานและตรวจสอบการทำงานขององค์กรปกครองส่วนท้องถิ่นตอบสนองความต้องการของประชาชนได้ตรงจุดแก้ปัญหาได้รวดเร็วสร้างความโปร่งใส รวมทั้งเป็นวิธีการที่ช่วยเสริมสร้างความเข้มแข็งของชุมชนความเป็นเจ้าของชุมชนและเสริมสร้างประชาธิปไตยท้องถิ่นดังนั้นการปกครองส่วนท้องถิ่นจึงต้องมุ่งเสริมสร้างการมีส่วนร่วมของประชาชนเพื่อบรรลุวัตถุประสงค์การเกิดขึ้นขององค์กรปกครองส่วนท้องถิ่นคือเป็นรากฐานของการพัฒนาประชาธิปไตยนั่นเอง (อรทัย ก๊กผล, 2552, น. 3)

ดังนั้นการมีส่วนร่วมของประชาชนถือเป็นประเด็นสำคัญที่สุดในส่วนที่เกี่ยวข้องกับประชาชนที่ประชาชนจะได้รับการกระจายอำนาจซึ่งการกระจายอำนาจให้แก่องค์กรปกครองส่วนท้องถิ่นจะประสบความสำเร็จได้ต้องอาศัยความร่วมมือทั้งภาครัฐและภาคประชาชนโดยในส่วนของภาครัฐทุกฝ่ายที่เกี่ยวข้องก็เร่งดำเนินการตามหน้าที่ความรับผิดชอบที่จะให้มีการกระจายอำนาจไปสู่ท้องถิ่นอย่างรวดเร็วและมีประสิทธิภาพมากที่สุดสำหรับในภาคประชาชนอันเป็นไปสู่ท้องถิ่นก็คือการเข้าไปมีส่วนร่วมในการบริหารงานขององค์กรปกครองส่วนท้องถิ่น เช่นการเสนอข้อบัญญัติท้องถิ่น การถอดถอนผู้บริหารการตรวจสอบการบริหารงานขององค์กรปกครองส่วนท้องถิ่น เป็นต้น จึงเห็นได้ว่าการมีส่วนร่วมของประชาชนเป็นปัจจัยหนึ่งที่สำคัญในการที่จะทำให้การดำเนินงานขององค์การบริหารส่วนตำบลประสบความสำเร็จ สามารถตอบสนองความต้องการของประชาชนได้ดังเจตนารมณ์ของรัฐธรรมนูญ (ชัยฤทธิ์ เบญญากาจ, 2556, น. 17)

องค์การบริหารส่วนตำบลหนองจิก อำเภอบรบือ จังหวัดมหาสารคาม เป็นองค์การบริหารส่วนตำบลที่ได้รับการยกฐานะจากสุขาภิบาลเดิมตามพระราชบัญญัติสภาตำบลและองค์การบริหารส่วนตำบล พ.ศ. 2537 มีหมู่บ้านอยู่ในเขตพื้นที่รับผิดชอบ จำนวน 20 หมู่รวม 2,876 ครัวเรือน ประชาชนส่วนใหญ่ประกอบอาชีพทำนาเป็นอาชีพหลัก ถือเป็นองค์กรปกครองส่วนท้องถิ่นที่มีความมุ่งมั่นในหลักความเป็นประชาธิปไตยเป็นสำคัญ กล่าวคือ องค์การบริหารส่วนตำบลได้กำหนดให้ประชาชนเข้ามามีส่วนร่วมในการบริหารงานด้านต่าง ๆ เช่น เข้ามามีส่วนร่วมในการจัดทำแผนพัฒนาตำบล มีส่วนร่วมในการดำเนินงานจัดซื้อ จัดจ้าง เป็นต้น จากการสังเกตพบว่าประชาชนจะมีส่วนร่วมในการปฏิบัติหน้าที่ขององค์การบริหารส่วนตำบลค่อนข้างน้อย นอกจากนี้เมื่อประชาชนเลือกตั้งนายกองค์การบริหารส่วนตำบลและสมาชิกสภาองค์การบริหารส่วนตำบลแล้วก็ไม่ได้สนใจว่าผู้บริหารจะไปปฏิบัติหน้าที่อย่างไรคงปล่อยให้เป็นหน้าที่ของผู้บริหารหรือสภาองค์การบริหารส่วนตำบลดำเนินงานไปเองด้วยสาเหตุนี้เองจึงทำให้ผู้ศึกษามีความสนใจที่จะศึกษาถึงระดับการมีส่วนร่วมของประชาชนในการบริหารงานขององค์การบริหารส่วนตำบลทั้งนี้เพื่อเป็นแนวทางในการส่งเสริมการมีส่วนร่วมของประชาชนในการบริหารขององค์การบริหารส่วนตำบลซึ่งจะเป็นประโยชน์ต่อประชาชนในเขตองค์การบริหารส่วนตำบลหนองจิกต่อไป

**วัตถุประสงค์ของการวิจัย**

1. เพื่อศึกษาระดับการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคาม

2. เพื่อศึกษาปัญหาและข้อเสนอแนะของการมีส่วนร่วมของประชาชนในการบริหารงาน

ขององค์การบริหารส่วนตำบลหนองจิก อำเภอบรบือ จังหวัดมหาสารคาม

**ขอบเขตของการศึกษา**

**1. ประชากรและกลุ่มตัวอย่าง**

1.1 ประชากรในการศึกษาครั้งนี้ คือ ประชาชนที่มีสิทธิ์เลือกตั้งอยู่ในเขตองค์การบริหารส่วนตำบลหนองจิก อำเภอบรบือ จังหวัดมหาสารคาม ที่มีอายุตั้งแต่ 18 ปีขึ้นไป จำนวน 9,160 คน (ข้อมูล ณ วันที่ 1 กันยายน 2558)

1.2 กลุ่มตัวอย่าง คือ ประชาชนที่มีสิทธิ์เลือกตั้งอยู่ในเขตองค์การบริหารส่วนตำบลหนองจิก อำเภอบรบือ จังหวัดมหาสารคาม ที่มีอายุตั้งแต่ 18 ปีขึ้นไป จำนวน 384 คน โดยกำหนดขนาดของกลุ่มตัวอย่าง จากสูตรคำนวณของ Taro Yamane (สุชาติ ประสิทธิ์รัฐสินธุ์. 2544 , น. 127) และดำเนินการสุ่มแบบแบ่งชั้น (Stratified Radom Sampling) และการสุ่มตัวอย่างแบบเป็นระบบ (Systematic Random Sampling)

**2. ตัวแปรที่ใช้ในการศึกษา**

2.1 ตัวคุณลักษณะของประชาชนที่มีส่วนร่วมในการบริหารงานขององค์การบริหารส่วนตำบลหนองจิก จำแนกตาม เพศ อายุ ระดับการศึกษา และอาชีพ

2.2 ตัวแปรระดับการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคาม ประกอบด้วย ด้านการมีส่วนร่วมในการเสนอปัญหาด้านการมีส่วนร่วมในการวางแผนดำเนินการด้านการมีส่วนร่วมในการปฏิบัติงานและด้านการมีส่วนร่วมในการติดตามและประเมินผล

2.3 ระยะเวลาในการเก็บข้อมูล ระยะเวลาที่ใช้ในการเก็บข้อมูลระหว่างวันที่ 1-20 มกราคม พ.ศ. 2559

2.4 พื้นที่ที่ศึกษาในเขตองค์การบริหารส่วนตำบลหนองจิก อำเภอบรบือ จังหวัดมหาสารคาม

**กรอบแนวคิดที่ใช้ในการศึกษา**

ในการศึกษาครั้งนี้ ผู้ศึกษาได้กำหนดกรอบแนวคิดในการศึกษาค้นคว้าจากขั้นตอนการมีส่วนร่วมของประชาชนของ อคิน รพีพัฒน์ (2527, น. 39) มาใช้เป็นกรอบแนวคิดในการศึกษาประกอบด้วย 4 ด้าน คือ

1. ด้านการมีส่วนร่วมในการเสนอปัญหา

2. ด้านการมีส่วนร่วมในการวางแผนดำเนินการ

3. ด้านการมีส่วนร่วมในการปฏิบัติงาน

4. ด้านการมีส่วนร่วมในการติดตามและประเมินผล

**เครื่องมือที่ใช้ในการเก็บรวบรวมข้อมูล**

เครื่องมือที่ใช้ในการเก็บรวบรวมข้อมูลครั้งนี้เป็นแบบสอบถาม (Questionnaire)ที่ผู้ศึกษาสร้างขึ้นโดยใช้แนวคิดในการศึกษาค้นคว้าจากขั้นตอนของการมีส่วนร่วมของประชาชน อคิน รพีพัฒน์ (2527, น. 107) มาบูรณาการเป็นกรอบแนวคิดในการศึกษาการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอแกดำ จังหวัดมหาสารคามประกอบด้วย 4 ด้านได้แก่ด้านการมีส่วนร่วมในการเสนอปัญหาด้านการมีส่วนร่วมในการวางแผนดำเนินการ ด้านการมีส่วนร่วมในการปฏิบัติงาน และด้านการมีส่วนร่วมในการติดตามและประเมินผล โดยแบ่งเนื้อหาและโครงสร้างเครื่องมือที่ใช้ในการเก็บข้อมูลเพื่อศึกษาแบ่งเป็น 2 ประเภท คือ

1. แบบสอบถาม ซึ่งประกอบด้วย 3 ตอน ดังนี้

ตอนที่ 1 ข้อมูลทั่วไปเกี่ยวกับผู้ตอบแบบสอบถาม ประกอบด้วย เพศ อายุ สถานภาพ ระดับการศึกษา และอาชีพมีลักษณะเป็นแบบตรวจสอบรายการ (Checklist)

ตอนที่ 2 การมีส่วนร่วมของประชาชน ในการบริหารงานองค์การบริหารส่วนตำบลหนองจิก มีลักษณะเป็นมาตราส่วนประมาณค่า (Rating Scale) แบ่งเป็น 4 ขั้นตอน จำนวน 28 ข้อ ดังนี้

1. ด้านการมีส่วนร่วมในการเสนอปัญหา จำนวน 7 ข้อ

2. ด้านการมีส่วนร่วมในการวางแผนดำเนินการ จำนวน 7 ข้อ

3. ด้านการมีส่วนร่วมในการปฏิบัติงาน จำนวน 7 ข้อ

4. ด้านการมีส่วนร่วมในการติดตามและประเมินผล จำนวน 7 ข้อ

ตอนที่ 3 ปัญหาและข้อเสนอแนะมีลักษณะเป็นคำถามปลายเปิด (Open End)

2. แบบสัมภาษณ์แบบมีโครงสร้าง ซึ่งประกอบด้วย 4 ข้อ คำถาม ดังนี้

1. ด้านการมีส่วนร่วมในการเสนอปัญหา

2. ด้านการมีส่วนร่วมในการวางแผนดำเนินการ

3. ด้านการมีส่วนร่วมในการปฏิบัติงาน

4. ด้านการมีส่วนร่วมในการติดตามและประเมินผล

**การสร้างเครื่องมือที่ใช้ในการเก็บรวบรวมข้อมูล**

1.การสร้างเครื่องมือที่ใช้ในการเก็บรวบรวมข้อมูล คือ แบบสอบถาม และแบบสัมภาษณ์เพื่อการศึกษาครั้งนี้ ผู้ศึกษาค้นคว้าดำเนินการสร้างขึ้นเอง

โดยมีขั้นตอนในการสร้างแบบสอบถาม ดังนี้

1.1 ศึกษาแนวคิด ทฤษฎี เอกสารและงานวิจัยที่เกี่ยวข้องเรื่องที่ต้องการศึกษาค้นคว้า

1.2 กำหนดขอบเขตคำถามให้ครอบคลุมกรอบแนวคิดและความมุ่งหมายของการมีส่วนร่วมของประชาชนในการบริหารงานองค์การบริหารส่วนตำบลหนองจิก อำเภอบรบือ จังหวัดมหาสารคาม แล้วนำมาเป็นข้อมูลในการสร้างแบบสอบถาม และนำร่างแบบสอบถาม และแบบสัมภาษณ์เสนออาจารย์ที่ปรึกษาตรวจสอบ ปรับปรุงและแก้ไขเพื่อความเหมาะสมและถูกต้องของแบบสอบถาม

2. การทดสอบและตรวจสอบเครื่องมือในการศึกษา

2.1 นำแบบสอบถามที่ปรับปรุงแล้วเสนอผู้มีประสบการณ์ เพื่อตรวจสอบความเที่ยงตรงของเนื้อหาให้ถูกต้องตามหลักวิชาการ และเพื่อความสมบูรณ์ของแบบสอบถาม จำนวน3 ท่าน ซึ่งได้ผลการประเมินค่า IOC อยู่ระหว่าง 0.67 – 1.00

2.2 นำแบบสอบถามที่ผ่านการตรวจของผู้มีประสบการณ์มาปรับปรุงและเสนออาจารย์ที่ปรึกษาอีกครั้ง

2.3 นำแบบสอบถามที่ปรับปรุงแก้ไขแล้วไปทดลองใช้ (try out) กับประชาชนในเขตตำบลหนองจิก อำเภอบรบือ จังหวัดมหาสารคาม ซึ่งไม่ใช่กลุ่มตัวอย่าง จำนวน 30 คน

2.4 นำแบบสอบถามที่ทดลองใช้มาวิเคราะห์หาค่าอำนาจจำแนกซึ่งมีค่าระหว่าง0.366-0.782 และความเชื่อมั่นของแบบสอบถามโดยการหาค่าสัมประสิทธิ์แอลฟาตามวิธีครอนบาค (Cronbach”s Alpha Coefficient) ได้ค่าความเชื่อมั่น 0.931ได้ค่าความ

2.5 จัดทำแบบสอบถามฉบับสมบูรณ์เพื่อนำไปเก็บข้อมูลกับกลุ่มตัวอย่างที่กำหนดต่อไป

3. แบบสัมภาษณ์แบบมีโครงสร้าง เกี่ยวกับแนวทางการส่งเสริมการมีส่วนร่วมในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคาม

**การเก็บรวบรวมข้อมูล**

ในการศึกษาค้นคว้าครั้งนี้ ผู้ศึกษาได้ส่งแบบสอบถามไปทั้งหมด 384 ชุด เพื่อจัดเก็บรวบรวมข้อมูลโดยได้ดำเนินการตามขั้นตอน ดังต่อไปนี้

1. ผู้ศึกษาขอความอนุเคราะห์จากวิทยาลัยการเมืองการปกครอง มหาวิทยาลัยมหาสารคาม เพื่อขออนุเคราะห์เก็บรวบรวมข้อมูลในเขตตำบลหนองจิก อำเภอบรบือ จังหวัดมหาสารคาม

2. ผู้ศึกษาดำเนินการเก็บข้อมูลด้วยตนเอง โดยลงพื้นที่ในชุมชนทั้ง 20 ชุมชน และแจกแบบสอบถามให้กับประชาชนพร้อมทั้งชี้แจงรายละเอียด และวัตถุประสงค์ของการออก

แบบสอบถามนี้ จนเป็นที่เข้าใจ

3. แจกแบบสอบถามให้ประชาชนทั้ง 20 ชุมชน แต่ละชุมชนจนครบ 384 คน ในระหว่างวันที่ 1 – 10 มกราคม 2559 โดยผู้ศึกษาได้ขอความอนุเคราะห์ผู้นำชุมชนในการชี้แจงชี้แจงการตอบแบบสอบถาม และให้ระยะเวลาประชาชนตอบแบบสอบถามแล้วนัดหมายเพื่อจะมารับคืน ในระหว่างวันที่ 11 – 20 มกราคม 2559 ที่บ้านของผู้นำชุมชน

4. ผู้ศึกษาได้ติดต่อขอรับแบบสอบถามคืนจากประธานชุมชนด้วยตนเอง จำนวน 384 ฉบับ และตรวจความสมบูรณ์ของแบบสอบถามและการตอบ

5. ผู้ศึกษาลงพื้นที่สัมภาษณ์ประชาชนตัวแทนในชุมชนจำนวน 20 คน ด้วยตนเอง โดยใช้การสัมภาษณ์แบบมีโครงสร้าง (Structured interview) และนำข้อมูลจากการสัมภาษณ์มาสร้างข้อสรุปเชิงเนื้อหา

**การจัดทำและการวิเคราะห์ข้อมูล**

1. ผู้ศึกษาดำเนินการให้คะแนนตามเกณฑ์ที่กำหนดและทำการวิเคราะห์ข้อมูลโดยการใช้โปรแกรมสำเร็จรูปและได้กำหนดเกณฑ์การให้คะแนนและการแปลความหมาย ซึ่งได้ดำเนินการดังนี้

1.1 ข้อมูลทั่วไปของประชาชน ใช้การแจกแจงความถี่และคิดค่าร้อยละ

1.2 เกณฑ์การให้คะแนนของการตอบการมีส่วนร่วมของประชาชนในการบริหารงาน

องค์การบริหารส่วนตำบลหนองจิก (บุญชม ศรีสะอาด, 2556 : 73)

การมีส่วนร่วมมากที่สุด กำหนดให้ 5 คะแนน

การมีส่วนร่วมมาก กำหนดให้ 4 คะแนน

การมีส่วนร่วมปานกลาง กำหนดให้ 3 คะแนน

การมีส่วนร่วมน้อย กำหนดให้ 2 คะแนน

การมีส่วนร่วมน้อยที่สุด กำหนดให้ 1 คะแนน

2. นำคะแนนที่ได้ไปหาค่าเฉลี่ยและกำหนดเกณฑ์ในการแปลความหมายค่าเฉลี่ย ดังนี้

(บุญชม ศรีสะอาด. 2556, น. 100)

ค่าเฉลี่ยระหว่าง หมายถึง

4.51 - 5.00 มีส่วนร่วมอยู่ในระดับมากที่สุด

3.51 - 4.50 มีส่วนร่วมอยู่ในระดับมาก

2.51 - 3.50 มีส่วนร่วมอยู่ในระดับปานกลาง

1.51 - 2.50 มีส่วนร่วมอยู่ในระดับน้อย

1.00 - 1.50 มีสวนร่วมอยู่ในระดับน้อยที่สุด

3. นำข้อเสนอแนะเกี่ยวกับการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอแกดำจังหวัดมหาสารคามมาวิเคราะห์รวบรวมเนื้อหาที่มีลักษณะสอดคล้องกันด้วยวิธีการวิเคราะห์เชิงเนื้อหา (Content Analysis)

4. นำข้อมูลที่ได้จากการสัมภาษณ์เพื่อหาแนวทางการพัฒนาการมีส่วนร่วมประชาชนในการบริหารงานขององค์การบริหารส่วนตำบลหนองจิก อำเภอแกดำจังหวัดมหาสารคามมาวิเคราะห์เชิงเนื้อหา (Content Analysis) นำเสนอโดยการพรรณนา

**สถิติที่ใช้ในการวิเคราะห์ข้อมูล**

ในการวิเคราะห์ข้อมูล ผู้ศึกษาได้นำหลักสถิติประกอบการวิเคราะห์ข้อมูลจากแบบสอบถาม ดังนี้

1. สถิติใช้ในการตรวจสอบคุณภาพของแบบสอบถาม หาความเชื่อมั่นของแบบสอบถามทั้งฉบับ โดยใช้วิธีหาสัมประสิทธิ์แอลฟา (Alpha - Coefficient) ตามวิธีของครอนบาค (Cronbach) (บุญชม ศรีสะอาด. 2545, น. 96)

2. การวิเคราะห์ข้อมูล ใช้สถิติพื้นฐาน ได้แก่ ร้อยละ (Percentage) ค่าเฉลี่ย (Mean) และค่าเบี่ยงเบนมาตรฐาน (Standard Deviation)

**สรุปผลการวิจัย**

1.ข้อมูลทั่วไป พบว่า ผู้ตอบแบบสอบถามส่วนใหญ่เป็นเพศหญิง (ร้อยละ 52.86) มีอายุ 34 – 41ปี (ร้อยละ 29.43) มีการศึกษาระดับปริญญาตรี (ร้อยละ 30.47) และมีอาชีพเกษตรกรรม (ร้อยละ 47.66)

2. การมีส่วนร่วมของประชาชนในการบริหารงานองค์การบริหารส่วนตำบลหนองจิก อำเภอบรบือ จังหวัดมหาสารคาม โดยภาพรวมอยู่ในระดับมาก (= 3.77, S.D.= 3.77) เมื่อพิจารณาเป็นรายด้าน พบว่า อยู่ในระดับมากทั้ง 4 ด้าน โดยเรียงลำดับค่าเฉลี่ยจากมาก ไปหาน้อย 3 ลำดับแรก ดังนี้ ด้านการมีส่วนร่วมในการติดตามและประเมินผล (=3.82, S.D.= 0.88) ด้านการมีส่วนร่วมในการเสนอปัญหา (=3.81, S.D.= 0.79) และด้านการมีส่วนร่วมในการวางแผนดำเนินการ (=3.76, S.D.= 0.77)

2.1 ด้านการมีส่วนร่วมในการเสนอปัญหา โดยภาพรวมอยู่ในระดับมาก (=3.81, S.D.=0.79) เมื่อพิจารณาเป็นรายข้อ พบว่า อยู่ในระดับมากทั้ง 3 ข้อ โดยเรียงลำดับค่าเฉลี่ยจากมากไปหาน้อย 3 ลำดับแรก ดังนี้ ประชาชนได้มีส่วนร่วมในการประชุมเพื่อค้นหาปัญหาและความต้องการร่วมกับชุมชนและอบต. (=3.94 S.D.= 0.88) องค์การบริหารส่วนตำบลหนองจิกจัดประชุมเพื่อให้ประชาชนได้แลกเปลี่ยนความคิดเห็นระหว่างชุมชนกับ อบต.ประชาชนได้มีส่วนร่วมในการวิเคราะห์ปัญหาภายในชุมชนร่วมกับองค์การบริหารส่วนตำบลหนองจิก และ องค์การบริหารส่วนตำบลหนองจิกยอมรับความคิดเห็นในการเสนอปัญหาและความต้องการของประชาชนในชุม(=3.82, S.D.=0.77) และประชาชนได้มีส่วนร่วมในการกำหนดปัญหาและความต้องการของชุมชนต่อ อบต.(=3.79, S.D.= 0.86)

2.2 ด้านการมีส่วนร่วมในการวางแผนดำเนินการ โดยภาพรวมอยู่ในระดับมาก (=3.76, S.D.= 0.77) เมื่อพิจารณาเป็นรายข้อ พบว่า อยู่ในระดับมากทั้ง 3 ข้อ โดยเรียงลำดับค่าเฉลี่ยจากมากไปหาน้อย 3 ลำดับแรก ดังนี้ ประชาชนมีส่วนร่วมในการกำหนดงบประมาณในการดำเนินงานเพื่อจัดกิจกรรมต่าง ๆ ของอบต. (=4.00, S.D.= 0.85) ประชาชนมีส่วนร่วมในการเสนอแนวทางแก้ปัญหาในขณะการดำเนินงานตามโครงการหรือกิจกรรมที่อบต.จัดขึ้น (=3.96, S.D.= 0.81) และประชาชนมีส่วนร่วมในการเสนอกิจกรรมเพื่อดำเนินงานตามโครงการขององค์การบริหารส่วนตำบลหนองจิก (=3.81, S.D.= 0.70)

2.3 ด้านการมีส่วนร่วมในการปฏิบัติงานโดยภาพรวมอยู่ในระดับมาก (=3.69, S.D.= 0.77) เมื่อพิจารณาเป็นรายข้อ พบว่า อยู่ในระดับมากทั้ง 3 ข้อ โดยเรียงลำดับค่าเฉลี่ยจากมากไปหาน้อย 3 ลำดับแรก ดังนี้ ประชาชนได้มีส่วนร่วมเป็นคณะกรรมการทำงานเพื่อดำเนินโครงการหรือกิจกรรมร่วมกับขององค์การบริหารส่วนตำบลหนองจิก ประชาชนได้มีส่วนร่วมเป็นคณะกรรมทำงานเพื่อดำเนินโครงการหรือกิจกรรมร่วมกับขององค์การบริหารส่วนตำบลหนองจิก (=3.90, S.D.= 0.75) ประชาชนได้มีส่วนร่วมในการประสานงานดำเนินการขอความช่วยเหลือจากชุมชน เพื่อช่วยแก้ไขปัญหาร่วมกับองค์การบริหารส่วนตำบลหนองจิก (=3.80, S.D.= 0.84) และประชาชนได้เสนอตนเองเพื่อร่วมกิจกรรมขององค์การบริหารส่วนตำบลหนองจิก =3.73, S.D.= 0.81)

2.4 ด้านการมีส่วนร่วมในการติดตามและประเมินผล โดยภาพรวมอยู่ในระดับมาก (=3.82, S.D.= 0.88) เมื่อพิจารณาเป็นรายข้อ พบว่า อยู่ในระดับมากทั้ง 3 ข้อ โดยเรียงลำดับค่าเฉลี่ยจากมากไปหาน้อย 3 ลำดับแรก ดังนี้ ประชาชนมีส่วนร่วมในการตรวจสอบการใช้งบประมาณขององค์การบริหารส่วนตำบลหนองจิก (=3.91, S.D.= 0..87) องค์การบริหารส่วนตำบลหนองจิก.เปิดโอกาสให้ประชาชนได้แสดงความคิดเห็นต่อผลการดำเนินงานขององค์การบริหารส่วนตำบลหนองจิกที่ผ่านมาและประชาชนได้มีส่วนร่วมเสนอข้อเรียกร้องเกี่ยวกับความบกพร่องในการทำงานโครงการกิจกรรมที่องค์การบริหารส่วนตำบลหนองจิก ได้ดำเนินการไปแล้ว (=3.87, S.D.= 1.07) และประชาชนได้ติดตามและตรวจสอบการทำงานของสมาชิกองค์การบริหารส่วนตำบลหนองจิก และผู้บริหารองค์การบริหารส่วนตำบลหนองจิก (=3.82, S.D.= 0.85)

3. ปัญหาและข้อเสนอแนะของการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคาม

จากผลการศึกษาผู้วิจัยพบว่าปัญหาอุปสรรคและนำไปสู่ข้อเสนอแนะซึ่งจะเป็นประโยชน์ต่อการมีส่วนร่วมในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคามสามารถแสดงรายละเอียดได้ดังนี้

ปัญหาและข้อเสนอแนะของการมีส่วนร่วมของประชาชนในการบริหารงานขององค์การบริหารส่วนตำบลหนองจิก อำเภอบรบือ จังหวัดมหาสารคาม ด้านการวางแผนการทำงานตามกระบวนการบริหารงานขององค์การบริหารส่วนตำบลในด้านการวางแผนมักไม่ค่อยจะตรงกับที่วางไว้มากเท่าไรนัก โดยมักจะคลาดเคลื่อนไปจากแผนงานที่กำหนดไว้ ส่วนในด้านการบริหารงานดำเนินงานเจ้าหน้าที่หรือพนักงานของ อบต. ไม่สามารถปฏิบัติงานแทนกันได้หากมีการลางานหรือไปกิจอย่างอื่นทำให้การปฏิบัติงานหยุดชะงักไม่สามารถดำเนินต่อไปได้หรือไม่สามารถตอบข้อหารือแทนกันได้ อาจจะเป็นเพราะเจ้าหน้าที่หรือพนักงานขาดความรู้ความเข้าใจในการปฏิบัติงานให้เหมาะสมทั้งนี้เนื่องจากสาเหตุที่มาจากประชาชนในพื้นที่มีปัญหาหลายอย่างแตกต่างกันไปในด้านของการติดตามและประเมินผลประชาชนไม่สามารถร่วมงานประเมินผลของแผนงานหรือโครงการต่าง ๆอีกทั้งยังไม่สามารถรับรู้การประเมินผลงานและข้อเสนอแนะบางเรื่องอย่างชัดเจน ขาดโอกาสการคิดริเริ่มและขาดการทำงานร่วมกันกับอบต.ในพื้นที่ไม่ว่าจะเป็นด้านวัสดุอุปกรณ์การจัดซื้อจัดจ้างต่าง ๆ เป็นต้น และในด้านการปรับปรุงผลการดำเนินงานทรัพยากรต่าง ๆที่มีอยู่ในพื้นที่ยังไม่มีการใช้ในการดำเนินงานอย่างเหมาะสมและทรัพยากรที่นำมาใช้ไม่เกิดประโยชน์สูงสุดแก่ส่วนรวม ส่วนตัวของเจ้าหน้าที่หรือพนักงานเองมีความล่าช้าไม่มีการรณรงค์ให้บุคลากรคำนึงถึงประสิทธิภาพของงานขาดการตรวจสอบความโปร่งใสต่อการบริหารงานและการทำงานของข้าราชการในบางเรื่องยังขาดความทุ่มเทและเสียสละ

ข้อเสนอแนะเกี่ยวกับการมีส่วนร่วมในการบริหารงานขององค์การบริหารส่วนตำบล หนองจิก อำเภอบรบือ จังหวัดมหาสารคาม คือด้านการวางแผนองค์การบริหารส่วนตำบลควรทำงานให้ตรงตามแผนที่ได้กำหนดและประกาศให้ประชาชนได้ทราบไว้ส่วนในด้านการบริหารงานดำเนินงาน อบต. ควรมีการจัดระบบกระบวนงานและวิธีปฏิบัติงานที่ชัดเจนพร้อมทั้งมีการจัดการซักซ้อมทำความเข้าใจให้แก่เจ้าหน้าที่หรือพนักงานแต่ละกลุ่มงานให้มีความชัดเจนในการทำงานการวางแผนปรับปรุงงานกระบวนให้ทันต่อเหตุการณ์ทั้งภายในองค์กรและนอกองค์กร และอบต. ควรชี้แจงให้ประชาชนทราบตามความเหมาะสมและความรับผิดชอบส่วนด้านการติดตามประเมินผลควรให้ประชาชนมีโอกาสได้ร่วมคิดร่วมทำร่วมสร้างและร่วมบริหารงานดำเนินงานรวมทั้งการติดตามประเมินผลการทำงานด้านต่าง ๆร่วมกับอบต. เพื่อให้การทำงานของหน่วยงานมีความโปร่งใสสามารถตรวจสอบได้ในทุกกรณีและเป็นที่ไว้วางใจของประชาชนอีกทั้งมีการยอมรับซึ่งกันและกันกับหน่วยงานราชการและในด้านการปรับปรุงผลการดำเนินงานควรมีการนำเอาทรัพยากรที่มีในชุมชนออกมาใช้ให้เกิดประโยชน์อย่างสูงสุดแก่ประชาชนและส่วนรวมเจ้าหน้าที่หรือพนักงานควรเพิ่มความคล่องตัวให้มากยิ่งขึ้นโดยการสื่อสารที่มีประสิทธิภาพการทำงานแต่ละด้านควรมีการตรวจสอบจากประชาชนในพื้นที่และมีการแจ้งประกาศทุกกิจกรรมอย่างชัดเจนแจ่มแจ้งโปร่งใสทำงานด้วยความเสียสละทุ่มเทอย่างเต็มกำลังสติปัญญาความสามารถควรให้ความสำคัญในการจัดความรู้และประสบการณ์แก่พนักงานเสริมสร้างประสบการณ์และความชำนาญให้กับทีมงานเพื่อการบริหารงานที่มีประสิทธิภาพและประสิทธิผลในพื้นที่ต่อไป

**อภิปรายผล**

ในการวิจัยครั้งนี้ผู้ศึกษาพบประเด็นสำคัญที่จำเป็นต่อการนำมาอภิปรายผล ดังนี้

การมีส่วนร่วมของประชาชนในการบริหารงานองค์การบริหารส่วนตำบลหนองจิก อำเภอบรบือ จังหวัดมหาสารคาม โดยภาพรวมอยู่ในระดับมาก เมื่อพิจารณาเป็นรายด้าน พบว่า อยู่ในระดับมากทั้ง 4 ด้าน โดยเรียงลำดับค่าเฉลี่ยจากมากไปหาน้อย 3 ลำดับแรก ดังนี้ ด้านการมีส่วนร่วมในการติดตามและประเมินผล ด้านการมีส่วนร่วมในการเสนอปัญหา และด้านการมีส่วนร่วมในการวางแผนดำเนินการซึ่งสอดคล้องกับผลงานวิจัยของพิชญ์ณิฐา พรรณศิลป์ (2552, น. 79)ได้ศึกษา การมีส่วนร่วมของประชาชนในการบริหารงานขององค์การบริหารส่วนตำบล อำเภอวาปีปทุม จังหวัดมหาสารคาม พบว่าประชาชนในเขตอำเภอวาปีปทุมจังหวัดมหาสารคามมีส่วนร่วมในการบริหารงานขององค์การบริหารส่วนตำบลโดยรวมและรายด้านได้แก่ ด้านการระบุและการเสนอปัญหาของชุมชนด้านการมีส่วนร่วมในการจัดทำแผน ด้านการมีส่วนร่วมในกิจกรรม และด้านการมีส่วนร่วมในการตรวจสอบอยู่ในระดับมากและพิลัยวัลย์ ศิริภักดิ์ (2553, น. 82) ได้ศึกษาการมีส่วนร่วมของประชาชนในการบริหารงานเทศบาลตำบลศรีวิไล อำเภอศรีวิไล จังหวัดหนองคาย พบว่า ประชาชนในเขตเทศบาลตำบลศรีวิไล โดยรวมเห็นว่ามีส่วนร่วมในการบริหารงานเทศบาลตำบล โดยรวมและเป็นรายด้าน 4 ด้าน คือ ด้านการวางแผนดำเนินงาน ด้านการนำแผนไปปฏิบัติ ด้านการติดตามและควบคุม และด้านการประเมินผล อยู่ในระดับมากและทัศนีย์ ปาระภา (2553, น. 75) ได้ศึกษา การมีส่วนร่วมของประชาชนในการบริหารงานของเทศบาลตำบลนาจารย์ อำเภอเมืองกาฬสินธุ์ จังหวัดกาฬสินธุ์ พบว่า ประชาชนในเขตเทศบาลตำบลนาจารย์เห็นว่ามีส่วนร่วมในการบริหารงานของเทศบาลตำบลนาจารย์ โดยรวมและเป็นรายด้าน 3 ด้าน อยู่ในระดับมาก คือ ด้านการมีส่วนร่วมในการรับผลประโยชน์ ด้านการมีส่วนร่วมในการปฏิบัติการและด้านการมีส่วนร่วมในการตัดสินใจ และจิราวัลย์ วรวงค์ (2550, น.115-116) ได้ศึกษาการดำเนินการส่งเสริมการมีส่วนร่วมของประชาชนในการพัฒนาท้องถิ่นของเทศบาลตำบลเมืองสรวงผลการศึกษาพบว่า ประชาชนเห็นว่าเทศบาลตำบลเมืองสรวงมีการส่งเสริมการมีส่วนร่วมของประชาชนในการพัฒนาท้องถิ่นโดยรวมและรายได้ทุกด้านอยู่ในระดับมากคือด้านการมีส่วนร่วมในการลงทุนและปฏิบัติงานด้านการมีส่วนร่วมในการติดตามและประเมินผล

**ข้อเสนอแนะ**

**1.ข้อเสนอแนะทั่วไป**

1.1 ด้านการรับฟัง : ส่งเสริมให้ประชาชนเข้ามามีบทบาทการมีส่วนร่วมในด้านการวางแผนการบริหารงานโดยกิจกรรมเกี่ยวข้องสำคัญๆที่เกี่ยวกับการดำเนินงานรวมถึงการพิจารณาด้านงบประมาณ การมีส่วนร่วมทางการเมืองการปกครองเพื่อกำหนดนโยบายร่วมกันควรมีการรณรงค์ให้ประชาชนได้รับรู้ข้อมูลเกี่ยวกับนโยบายสาธารณะขององค์การบริหารส่วนตำบลในด้านการวางแผนการบริหารดำเนินงานการติดตามประเมินผลการดำเนินงานและโครงการที่องค์การบริหารส่วนตำบลได้ทำและจะกระทำรวมถึงการสร้างทัศนคติความคิดเห็นที่ดีต่อการทำงานของบุคลากรในองค์กรให้ประชาชนได้รับประโยชน์อย่างสูงสุด

1.2 ด้านการวางแผน : เปิดโอกาสให้ประชาชนหรือชุมชนเข้ามามีส่วนร่วมในการตัดสินใจขององค์การบริหารส่วนตำบลควรมีการกำหนดระเบียบหรือหลักเกณฑ์การปฏิบัติที่ชัดเจนไว้สาหรับให้องค์การบริหารส่วนตำบลถือปฏิบัติเช่นการตัดสินใจหรือการที่จะดำเนินงานในเรื่องใดนั้นต้องให้ประชาชนหรือชุมชนเข้ามามีส่วนร่วมด้วยกระบวนการประชาคม ประชาพิจารณ์หรือประชามติเพื่อให้การวางแผนมีความสอดคล้องและเหมาะสมกับปัญหาความต้องการของประชาชน

1.3 ด้านการบริหารดำเนินงาน : การปฏิบัติตามกระบวนการที่ได้จัดทำขึ้นควรมีการจัดทำโครงสร้างส่วนงานย่อยและกำหนดหน้าที่ให้ปฏิบัติในส่วนต่าง ๆให้สอดคล้องกับกระบวนการที่จัดทำขึ้นเพื่อให้เหมาะสมกับการปฏิบัติงานและสามารถให้บริการแก่ประชาชนในพื้นที่ที่องค์การบริหารส่วนตำบลนั้นรับผิดชอบ เมื่อประกาศนโยบายในเรื่องใดไปแล้วควรมีการบริหารดำเนินงานในเรื่องนั้นอย่างจริงจัง จะต้องให้ประชาชนเข้ามาร่วมในการบริหารดำเนินงานนั้น ๆ ด้วยและจะต้องชี้แจงให้ประชาชนรู้อย่างถ่องแท้เพื่อทำให้การดำเนินงานเป็นไปด้วยดี รวมถึงการมีความสัมพันธ์ระหว่างบุคคลดีมีความเป็นผู้นำและสามารถทำงานเป็นทีมได้มีความสามารถในการปรับเปลี่ยนให้เข้ากับสภาพแวดล้อมได้ หากมีการเปลี่ยนแปลงในสถานการณ์และมีความสามารถในการทำงานให้บรรลุเป้าหมายได้ตามความต้องการของประชาชนในพื้นที่ได้อย่างเต็มที่

1.4 ด้านการติดตามประเมินผล : สถานการณ์ทางเศรษฐกิจในระดับประเทศ ในระดับภูมิภาค ส่งผลต่อการพัฒนาท้องถิ่นในเรื่องความต้องการของประชาชนส่วนใหญ่ในเขต อบต.เป็นโครงสร้างพื้นฐานขนาดใหญ่ซึ่งส่วนมากยังเกินศักยภาพของ อบต. ที่จะดำเนินการได้ อีกทั้งประชาชนในเขตพื้นที่ อบต. ยังขาดความรู้และความเข้าใจในระบบการดำเนินงานและระบบงานของ อบต. และยังขาดความรู้และความเข้าใจในการมีส่วนร่วมในการพัฒนาความทันสมัยและกระแสวัตถุนิยมทำให้ประชาชนในท้องถิ่นให้ความสำคัญวัตถุนิยมมากเกินความจำเป็น

**2.ข้อเสนอแนะในการทำวิจัยครั้งต่อไป**

2.1 ควรจะมีการศึกษาวิจัยเชิงปฏิบัติการแบบมีส่วนร่วมเพื่อหารูปแบบการเสริมสร้างการมีส่วนร่วมของประชาชนในการดำเนินงานของ อบต. ทุกกระบวนการเพื่อให้ประชาชนมีโอกาสเรียนรู้กระบวนการมีส่วนร่วมไปด้วย

2.2 ควรมีการศึกษาวิจัยเชิงคุณภาพการศึกษาแนวทางในการปรับปรุงกระบวนการบริหารงานของ อบต.ในบริบทที่แตกต่างกันตามหลักการบริหารกิจการบ้านเมืองที่ดี

2.3 ควรมีการศึกษาเปรียบเทียบในการปฏิบัติงานตามกระบวนการบริหารงานขององค์การบริหารส่วนตำบลกับองค์การบริหารส่วนตำบลอื่นๆในพื้นที่ที่มีความแตกต่างกัน

**บรรณานุกรม**

จิราวัลย์ วรวงค์. (2550). **การส่งเสริมการมีส่วนร่วมของประชาชนในการพัฒนาท้องถิ่นของเทศบาลเมืองสรวงอำเภอเมืองสรวงจังหวัดร้อยเอ็ด.** การศึกษาค้นคว้าอิสระ หลักสูตรรัฐประศาสนศาสตรมหาบัณฑิต, มหาสารคาม: มหาวิทยาลัยมหาสารคาม.

ชัยฤทธิ์ เบญญากาจ. (2556). **การมีส่วนร่วมของประชาชนในการพัฒนาตำบลบางตาวาอำเภอหนองจิกจังหวัดปัตตานี**.ภาคนิพนธ์บริหารการศึกษามหาบัณฑิต (การบริหารการศึกษา). ปัตตานี : สถาบันบัณฑิตพัฒน บริหารศาสตร์.

บุญชม ศรีสะอาด. (2556). **การวิจัยเบื้องต้น.** พิมพ์ครั้งที่10. กรุงเทพฯ : สุวีริยาสาส์น.

ทัศนีย์ ปาระภา. (2553). **การมีส่วนร่วมของประชาชนในการบริหารงานของเทศบาลตำบลนาจารย์ อำเภอเมืองกาฬสินธุ์ จังหวัดกาฬสินธุ์***.* ค้นคว้าอิสระ หลักสูตรรัฐประศาสนศาสตรมหาบัณฑิต, มหาสารคาม: มหาวิทยาลัยมหาสารคาม.

พิชญ์ณิฐา พรรณศิลป์. (2552). **การมีส่วนร่วมของประชาชนในการบริหารงานองค์การบริหารส่วนตำบลในเขตอำเภอวาปีปทุม จังหวัดมหาสารคาม***.* ค้นคว้าอิสระหลักสูตรรัฐประศาสนศาสตรมหาบัณฑิต, มหาสารคาม : มหาวิทยาลัยมหาสารคาม.

พิลัยวัลย์ ศิริภักดิ์. (2553). **การมีส่วนร่วมของประชาชนในการบริหารงานเทศบาลตำบลศรีวิไล อำเภอศรีวิไล จังหวัดหนองคาย***.* ค้นคว้าอิสระหลักสูตรรัฐประศาสนศาสตรมหาบัณฑิต, มหาสารคาม: มหาวิทยาลัยมหาสารคาม.

วันวิสาข์ หนาดคำ. (2559). *การดำเนินงานภารกิจถ่ายโอนตามแผนการกระจายอำนาจขององค์กรปกครองส่วนท้องถิ่น: กรณีศึกษาเทศบาลตำบลในเขตอำเภอห้วยผึ้ง จังหวัดกาฬสินธุ์*. **วารสารการเมืองการปกครอง**, 6(2).

อรทัย ก๊กผล. (2552). **Best Practices ขององค์กรปกครองส่วนท้องถิ่นที่มีความเป็นเลิศด้านความโปร่งใสและการมีส่วนร่วมของประชาชน.** นนทบุรี: คลังวิชา.

1. *\* นิสิตระดับปริญญาโท, สาขานโยบายสาธารณะ, วิทยาลัยการเมืองการปกครอง มหาวิทยาลัยมหาสารคาม* [↑](#footnote-ref-1)
2. *\*\* รองศาสตราจารย์ ดร., วิทยาลัยการเมืองการปกครอง มหาวิทยาลัยมหาสารคาม, อาจารย์ที่ปรึกษา*  [↑](#footnote-ref-2)
3. *\* Master of Public Administration (M.P.A), Major Public Policy, College of Politics and Governance Mahasarakham University* [↑](#footnote-ref-3)
4. *\*\* Assoc. Prof. Dr., College of Politics and Governance, Mahasarakham University, Advisor*  [↑](#footnote-ref-4)